ORDE do 18 de xuño de 2010 que regula a concesión de axudas por danos provocados nos establecementos turísticos, pola que se desenvolve o Decreto 96/2010, do 17 de xuño, de medidas urxentes para a reparación dos danos causados polas inundacións acaecidas os días 9 e 10 de xuño de 2010 na Mariña luguesa e nos concellos limítrofes.
CONSELLERÍA DE CULTURA E TURISMO — III. OUTRAS DISPOSICIÓNS — 21/07/2010

No Diario Oficial de Galicia nº 115, do 18 de xuño de 2010 publicouse o Decreto 96/2010, do 17 de xuño, de medidas urxentes para a reparación dos danos causados polas inundacións acaecidas os días 9 e 10 de xuño de 2010 na Mariña luguesa e nos concellos limítrofes.
No citado decreto establécese que serán obxecto de axuda os danos provocados nos establecementos comerciais, industriais, turísticos e mercantís incluídos no ámbito competencial da Consellería de Cultura e Turismo que sexan consecuencia dos danos ocasionados polas inundacións nas súas edificacións, instalacións, maquinaria e nas mercadorías neles depositadas, así como nos vehículos comerciais e industriais afectos a estas actividades.
Por outra banda, o decreto prevé a súa aplicación no ámbito territorial da Mariña luguesa así como nos concellos limítrofes.
En consecuencia, e dadas as citadas previsións, é necesario proceder a fixar a contía e o procedemento de concesión de axudas, o que, en concordancia co artigo 3.2º do devandito decreto, se realizará en réxime de concesión directa por causa do interese público, social, económico e humanitario derivado das excepcionais circunstancias que concorren neste caso.
Así, o procedemento que se articula nesta orde dá unha resposta inmediata á situación xerada polo temporal no ámbito do sector turístico, establecendo medidas urxentes para paliar as repercusións máis inmediatas producidas nos establecementos turísticos no ámbito territorial da Mariña luguesa e os concellos limítrofes. En definitiva, trátase de atender as necesidades dos colectivos afectados para contribuír, de forma decidida e con todas as garantías procedementais, a rexenerar e a reactivar a actividade turística nas zonas afectadas polas inundacións dos pasados días 9 e 10 de xuño.
Baseándose no anterior, conforme o disposto na disposición derradeira primeira do Decreto 96/2010, do 17 de xuño, de medidas urxentes para a reparación dos danos causados polas inundacións acaecidas os días 9 e 10 de xuño de 2010 na Mariña luguesa e nos concellos limítrofes, e en uso das facultades que teño atribuídas pola Lei 1/1983, do 22 de febreiro, reguladora da Xunta e da súa presidencia,
DISPOÑO:
Artigo 1º.-Obxecto.
Esta orde ten por obxecto convocar axudas para reparar os danos que como consecuencia das inundacións acaecidas os días 9 e 10 de xuño de 2010 na Mariña luguesa e nos concellos limítrofes ocasionáronse en establecementos turísticos incluídos no ámbito competencial da Consellería de Cultura e Turismo.
Artigo 2º.-Natureza das axudas.
1. A concesión destas axudas terá carácter subsidiario respecto de calquera outro sistema de cobertura de danos, público ou privado, do que poidan ser beneficiarios os afectados.
2. Non obstante, cando os citados sistemas non cubran a totalidade dos danos producidos, as axudas previstas nesta orde terán carácter complementario e serán compatibles en concorrencia con outras subvencións, indemnizacións, axudas, ingresos ou recursos procedentes de sistemas públicos ou privados, nacionais ou internacionais, ata o límite do valor do dano producido.
3. Estas axudas teñen carácter compensatorio e indemnizatorio polo que, de acordo co previsto no artigo 48.1ºñ da Lei 9/2009, do 23 de decembro, de orzamentos xerais da Comunidade Autónoma de Galicia para 2010, os beneficiarios están exentos de achegar os xustificantes do cumprimento das obrigas tributarias e fronte á Seguridade Social e de non ter pendente de pagamento ningunha outra débeda coa Administración da comunidade autónoma ou ser debedor/a por resolución de procedencia de reintegro.
4. O pagamento das axudas estará, en todo caso, condicionado a que os órganos competentes da Unión Europea adopten unha decisión de non formular obxeccións ou declaren a subvención compatible co mercado común e nos termos en que a devandita declaración se realice, aspecto este que deberá constar no acto administrativo de concesión.
Artigo 3º.-Procedemento de concesión.
As presentes axudas outorgaranse polo procedemento de concorrencia non competitiva, conforme o disposto no artigo 3.1º do Decreto 96/2010, e de acordo co previsto no artigo 19.2º da Lei 9/2007, do 13 de xuño, de subvencións de Galicia.
Artigo 4º.-Réxime xurídico aplicable.
Para a concesión das axudas reguladas nesta orde observarase o disposto nas seguintes normas:
a) Lei 9/2007, do 13 de xuño, de subvencións de Galicia.
b) Decreto 11/2009, do 8 de xaneiro, polo que aproba o regulamento da Lei de subvencións de Galicia.
c) Lei 38/2003, do 17 de novembro, xeral de subvencións, e Real decreto 887/2006, do 21 de xullo, polo que se aproba o seu regulamento de desenvolvemento, ambos os dous nos seus preceptos básicos.
d) Normativa comunitaria de aplicación ás axudas.
Artigo 5º.-Beneficiarios e finalidade das axudas.
1. Poden ser beneficiarios destas axudas os titulares dos establecementos turísticos incluídos no ámbito competencial desta consellería e no Decreto 96/2010, do 17 de xuño, nos que se producisen danos. Os termos municipais afectados que se recollen no anexo deste decreto son os seguintes:
Provincia de Lugo:
Alfoz, Barreiros, Burela, Cervo, Foz, Lourenzá, Mondoñedo, Ourol, A Pontenova, Ribadeo, Trabada, O Valadouro, O Vicedo e Xove.
Provincia da Coruña:
Cariño e Ortigueira.
Para estes efectos consideraranse os danos causados nas súas edificacións, instalacións, maquinaria, e nas mercadorías neles depositadas, así como nos vehículos comerciais ou industriais afectos a estas actividades.
2. En todo caso debe quedar suficientemente acreditada a relación de causalidade entre os danos producidos e as inundacións dos días 8 e 9 de xuño.
3. Será requisito imprescindible, para a concesión destas axudas que a empresa solicitante teña inscrita no Rexistro de Empresas e Actividades Turísticas da Xunta de Galicia a actividade turística para a que se solicita a axuda, ou ben que a partir da entrada en vigor o 23 de febreiro de 2010 da modificación operada no artigo 28.4º da Lei 14/2008, do 3 de decembro, de turismo de Galicia, pola Lei 1/2010, do 11 de febreiro, presentase a declaración responsable de inicio da actividade e o compromiso a que se refire o sinalado artigo.
Artigo 6º.-Crédito destinado ás axudas.
Destinarase unha contía de 200.000 euros, sen prexuízo de ulteriores variacións producidas como consecuencia dunha maior dispoñibilidade orzamentaria, que no caso de producirse, sería obxecto de publicación no DOG e non supoñería a apertura dun novo prazo de presentación de solicitudes.
O financiamento das axudas imputarase ao crédito previsto na aplicación orzamentaria 11.02.761A.770.1, por importe de 200.000 euros.
Artigo 7º.-Solicitudes. Forma, lugar e prazo de presentación.
1. As solicitudes presentaranse mediante os modelos normalizados que se inclúen como anexo I desta orde. As solicitudes deberán acompañarse dos documentos que se determinan no número 4 deste artigo.
2. As solicitudes presentaranse na oficina de Rexistro Único e Información da Xunta de Galicia ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
3. O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia. Entenderase como último día do prazo o correspondente ao mesmo ordinal do día da publicación.
Se o último día de prazo fose inhábil, entenderase prorrogado ao primeiro día hábil seguinte e, se no mes do vencemento non houbese día equivalente ao inicial do cómputo, entenderase que o prazo expira o último do mes.
4. Xunto cos formularios normalizados de solicitude, os solicitantes deberán presentar un exemplar, en orixinal ou copia compulsada, da seguinte documentación:
a) CIF, no caso de persoas xurídicas. Nos supostos de representación, documentos acreditativos desta.
b) Escrituras de constitución e modificación e estatutos, no caso de persoas xurídicas.
c) Certificación expedida pola Axencia Tributaria, na cal se indiquen as epígrafes do imposto de actividades económicas en que figura dado de alta o solicitante.
d) Memoria descritiva dos danos causados e do correspondente investimento para a súa reparación, con detalle do orzamento ou facturas pro forma analizadas por partidas e do calendario de execución, acompañada polo proxecto técnico no caso de ser exixido polo concello para o tipo de obra ou investimento que se vaia realizar. Non terán a consideración de orzamentos as estimacións de gastos efectuadas polo solicitante.
e) Documentos gráficos en calquera soporte que dean fe do dano.
f) Acreditación da titularidade dos bens afectados e, se é o caso, acreditación da titularidade do vehículo e da súa afectación á actividade que desenvolve.
g) Declaración xurada de que os danos son consecuencia do temporal acaecido, de conformidade co ámbito de aplicación establecido no Decreto 96/2010, do 17 de xuño.
h) Calquera outra documentación que contribúa a probar a contía dos danos, a condición de afectado e a vinculación dos bens danados á actividade desenvolvida.
i) Póliza de seguros e /ou declaración xurada de que os bens danados para os cales solicita as axudas non están asegurados, están asegurados na súa totalidade ou están asegurados parcialmente.
j) Declaración do conxunto de todas as axudas solicitadas, tanto das aprobadas ou concedidas coma das pendentes de resolución.
k) Certificación bancaria para o aboamento da axuda.
l) Declaración expresa de non estar incurso en ningunha das circunstancias previstas no artigo 10 da Lei 9/2007, do 13 de xuño, xeral de subvencións.
Artigo 8º.-Consentimentos e autorizacións.
1. A presentación da solicitude implica o coñecemento e a aceptación destas bases reguladoras.
De conformidade co artigo 20.3º da Lei 9/2007, se o solicitante indica que certa documentación que se deba usar neste procedemento xa figura en poder da Administración, a presentación da solicitude implica a autorización ao órgano instrutor para acceder a ela. Para estes efectos, a documentación débese manter vixente e identificarase no formulario de solicitude o procedemento administrativo para o que foi presentada.
En calquera caso, nos supostos de imposibilidade material de obter o documento, o órgano instrutor poderá requirirlle ao solicitante a presentación da documentación ou, no seu defecto, a acreditación por outros medios dos requisitos a que se refire o documento, con anterioridade á formulación da proposta de resolución.
2. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos.
3. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na devandita páxina web, coas excepcións previstas nas leis.
4. A Consellería de Cultura e Turismo velará polos datos de carácter persoal que serán obxecto de tratamento; para eses efectos procederase á súa incorporación a un ficheiro que cumprirá as exixencias da Lei 15/1999, de protección de datos, adoptándose tanto as medidas de seguridade técnicas como organizativas.
A finalidade da recollida e tratamento dos datos persoais será estritamente a xestión e tramitación do expediente correspondente e as que deriven da aplicación da Lei 4/2006, de transparencia e boas prácticas na Administración pública galega.
Os datos non serán obxecto de cesión a terceiros; non obstante, a Consellería de Cultura e Turismo revelará ás autoridades públicas competentes os datos persoais e calquera outra información que estea no seu poder ou sexa accesible a través dos seus sistemas e se requira de conformidade coas disposicións legais e regulamentarias aplicables ao caso. Decláranse recoñecidos e poderán exercerse os dereitos de acceso, cancelación, rectificación e oposición por escrito e presentando identificación abondo o seguinte enderezo: edificios administrativos San Caetano, San Caetano, s/n, 15781 Santiago de Compostela; ou ben mediante o procedemento habilitado para o efecto e que se poderá encontrar na Guía do Cidadán da páxina web da Xunta.
Artigo 9º.-Información aos interesados.
Sobre este procedemento administrativo poderá obterse documentación normalizada ou información adicional na Secretaría Xeral para o Turismo, a través dos seguintes medios:
a) Páxina web oficial da consellería:
(
http://culturaeturismo.xunta.es/
) na sua epígrafe de axudas.
b) Os teléfonos 981 54 63 60 ou 981 54 63 78 da devandita secretaría xeral.
c) A dirección electrónica axudas.turismo@xunta.es
d) Presencialmente.
Artigo 10º.-Contía das axudas.
A Consellería de Cultura e Turismo poderá conceder unha subvención por importe de ata o custo da reparación ou reposición dos danos ocasionados nas edificacións, instalacións, maquinaria e nas mercadorías neles depositadas, así como nos vehículos comerciais ou industriais afectos á actividade turística, en función das dispoñibilidades orzamentarias e do número de solicitudes, tendo en conta, en todo caso, o disposto no artigo 2º desta orde.
A Consellería de Cultura e Turismo levará a cabo as actuacións de comprobación que considere necesarias para garantir unha óptima fixación da contía dos danos e a correcta aplicación das axudas, podendo a este respecto solicitar a remisión da documentación necesaria para verificar a veracidade da información dos solicitantes.
Artigo 11º.-Órganos competentes.
1. As solicitudes de axuda dirixiranse ao conselleiro de Cultura e Turismo, correspondendo a súa tramitación e instrución á Secretaría Xeral para o Turismo.
2. O órgano competente para a resolución das solicitudes será o conselleiro de Cultura e Turismo.
Artigo 12º.-Instrución.
1. De conformidade co establecido no artigo 71 da Lei de réxime xurídico das administracións públicas e do procedemento administrativo común, se a solicitude non reúne algún dos requisitos exixidos nas bases reguladoras ou na convocatoria, requirirase a persoa interesada para que, nun prazo de dez días hábiles, emende a falta ou remita os documentos preceptivos. Neste requirimento farase indicación expresa de que, se así non o fixese, terase por desistida na súa petición, tras a correspondente resolución.
2. Sen prexuízo do disposto nos parágrafos anteriores, poderase requirir a persoa solicitante para que remita cantos datos, documentos complementarios e aclaracións resulten necesarios para a tramitación e resolución do procedemento.
3. Os expedientes que non cumpran as exixencias contidas nestas bases reguladoras, na convocatoria ou na normativa de aplicación ou que non conteñan a documentación necesaria quedarán á disposición do órgano instrutor para que formule a proposta de resolución de non admisión, na que se indicarán as causas desta.
Artigo 13º.-Audiencia.
1. Instruído o procedemento, e inmediatamente antes de redactar a proposta de resolución, poñerase de manifesto os interesados para que, nun prazo de dez días, poidan formular as alegacións e presentar os documentos e xustificacións que consideren pertinentes.
2. Non obstante, poderase prescindir do trámite a que se refire o punto anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.
Artigo 14º.-Resolución.
1. Unha vez concluído o trámite de audiencia e examinadas, se é o caso, as alegacións, o órgano instrutor formulará a proposta de resolución definitiva, que se elevará ao conselleiro.
2. O conselleiro, á vista da proposta, ditará no prazo de 15 días desde a elevación da proposta a correspondente resolución, que deberá estar debidamente motivada e expresará, polo menos, o solicitante ou a relación de solicitantes a que se lles concede a subvención, a actuación que se subvenciona e o seu custo, así como a subvención concedida e a súa contía ou, se é o caso, a desestimación do resto das solicitudes e causa de denegación.
En ningún caso o importe das subvencións concedidas poderá superar o custo da actividade que desenvolverá o beneficiario ou investimento total.
3. O prazo máximo para resolver e notificar a resolución ao interesado será de cinco meses, contados a partir do seguinte ao da publicación da orde de convocatoria no Diario Oficial de Galicia. Se transcorrese o prazo máximo para resolver sen que recaese resolución expresa, os interesados poderán entender desestimadas as súas solicitudes por silencio administrativo.
4. Todas as resolucións serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común.
Non obstante, e de conformidade co establecido no artigo 59.6º b) da indicada lei, no caso das subvencións concedidas poderase substituír a notificación individual pola publicación no Diario Oficial de Galicia e na páxina web da Consellería de Cultura e Turismo. Nesta publicación especificarase a data da convocatoria, o beneficiario, a cantidade concedida e a finalidade da subvención outorgada. Coa publicación no Diario Oficial de Galicia poderá remitirse aos beneficiarios para que consulten información detallada da resolución nun taboleiro da citada web.
As solicitudes desestimadas notificaranse individualmente, con indicación das causas da desestimación. Non obstante, poderase substituír esta notificación individual pola publicación no Diario Oficial de Galicia, coa indicación de que os non beneficiarios consulten a información detallada da súa resolución nun taboleiro da citada web.
Artigo 15º.-Xustificación.
O perceptor da axuda queda obrigado a investir a axuda na reparación ou reposición dos danos segundo a memoria e o proxecto básico presentados, de maneira que se manteña a situación existente antes de producirse o temporal.
Polo tanto, para cobrar a subvención concedida, o beneficiario deberá presentar, con data límite do 31 de outubro de 2010, a seguinte documentación xustificativa:
-Facturas xustificativas de materialización da reparación ou reposición dos danos, indicando nelas concepto, importe sen IVE e importe total, así como documentos xustificativos do pagamento dos gastos realizados.
-Calquera outro documento que xustifique o emprego da axuda na reparación ou reposición dos danos
Artigo 16º.-Réxime de recursos.
As resolucións, expresas ou presuntas, dos expedientes tramitados ao abeiro desta orde esgotarán a vía administrativa e contra elas cabe interpoñer:
a) Recurso potestativo de reposición ante o conselleiro no prazo dun mes contado a partir do día seguinte ao da súa notificación, ou de tres meses contados a partir do día seguinte a aquel en que se produza o silencio, segundo sexa o caso.
b) Ou ben directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da súa notificación, se é expresa, ou de seis meses contados a partir do día seguinte a aquel en que se produza o silencio.
Todo iso sen prexuízo de que os interesados poidan exercer, se é o caso, calquera outro que consideren procedente.
Artigo 17º.-Pagamento.
Recibida a documentación xustificativa da subvención, os órganos competentes da consellería, antes de proceder ao seu pagamento, poderán realizar as actuacións de comprobación oportunas para verificar o cumprimento da actividade subvencionada.
Artigo 18º.-Modificación da resolución de concesión.
Toda alteración das condicións que se tiveron en conta para a concesión da axuda poderá dar lugar á modificación da resolución de concesión.
Artigo 19º.-Incumprimento, reintegros e sancións.
1. O incumprimento das obrigas contidas nesta orde ou na demais normativa aplicable, así como das condicións que, se é o caso, se establezan na resolución de concesión, dará lugar á obriga de devolver total ou parcialmente as subvencións percibidas, así como os xuros de demora correspondentes.
2. Para facer efectiva a devolución á que fai referencia o número anterior, tramitarase o oportuno procedemento de reintegro, que se axustará ao previsto no título II da Lei 9/2007, do 13 de xuño, de subvencións de Galicia, e na súa normativa de desenvolvemento.
3. Aos beneficiarios das subvencións reguladas nesta orde seralles de aplicación o réxime de infraccións e sancións previsto no título IV da Lei 9/2007, do 13 de xuño, de subvencións de Galicia, e na súa normativa de desenvolvemento.
Artigo 20º.-Control.
1. A Consellería de Cultura e Turismo poderá levar a cabo as actividades de inspección que considere oportunas para controlar o cumprimento das subvencións.
2. Ademais do anterior, as subvencións estarán sometidas á función interventora e de control financeiro exercida pola Intervención Xeral da Comunidade Autónoma, nos termos que establece o título III da Lei 9/2007, do 13 de xuño, de subvencións de Galicia, e na súa normativa de desenvolvemento. Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas.
Artigo 21º.-Publicidade.
No prazo máximo de tres meses contados desde a data de resolución da concesión, publicarase no Diario Oficial de Galicia a relación das subvencións concedidas con indicación da norma reguladora, beneficiario ou programa e crédito orzamentario, contía e finalidade da subvención.
Igualmente, farano na correspondente páxina web oficial nos termos previstos no artigo 13.4º da Lei 4/2006, do 30 de xuño, de transparencia e de boas prácticas na Administración pública galega.
Non obstante o anterior, cando os importes das subvencións concedidas, individualmente consideradas, sexan de contía inferior a tres mil euros (3.000 euros), non será necesaria a publicación no Diario Oficial de Galicia, que será substituída pola publicación das subvencións concedidas na páxina web da Consellería de Cultura e Turismo.
Artigo 22º.-Remisión normativa.
Para todo o non previsto nesta orde aplicarase o previsto na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, no disposto na Lei 38/2003, do 17 de novembro, xeral de subvencións e o Real decreto 887/2006, do 21 de xullo, polo que se aproba o seu regulamento, e no resto de normativa que resulte de aplicación.
Disposicións derradeiras
Primeira.-Habilitación para o desenvolvemento.
Facúltase a secretaria xeral para o Turismo para que dite as resolucións que sexan necesarias para o desenvolvemento e a aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 18 de xuño de 2010.
Roberto Varela Fariña
Conselleiro de Cultura e Turismo
Ver referencia pdf "13800D008P012.PDF"
Ver referencia pdf "13800D009P018.PDF"